L’Agrupació Musical Los Silos celebra el seu Festival de Bandes Juvenils junt amb la banda de Pozo Cañada
2025-07-24

Diumenge que ve 20 de setembre, el Centre Cultural Tívoli es quedarà xicotet en la celebració d’un nou concert de l’Agrupació Musical Los Silos. Un concert molt especial, ja que l’entitat burjassotera rebrà la Banda Juvenil de Pozo Cañada (Albacete), localitat que els de Burjassot van visitar el passat mes de juliol i que els va acollir amb els braços oberts.

Ara és el torn que Burjassot aculla no solament als membres de la banda sinó també als familiars i amics que els acompanyaran en aquesta especial jornada en la qual, després del concert que oferiran les dues formacions musicals, es reuniran en el dinar de germanor que tindrà lloc també en el Tívoli.

A partir de les 12 del matí, i amb entrada lliure perquè tots els veïns del municipi gaudisquen del concert, serà el moment en el qual sonarà la música de banda en el Tívoli de la mà de la formació convidada que interpretarà l’Òpera flamenca, pasdoble de Luis Araque Sancho, Ross Roy, apertura forma band, de Jacob Haan i Super Mambo, amb arranjament d’Azael Tormo. La banda estarà dirigida per Constantino Alzullú Soria.

En el cas de la Banda Juvenil de l’Agrupació Musical Los Silos, interpretaran tres peces de Ferrer Ferran, el pasdoble Música i Poble, Cote d’Ort i A Fayre Tale, un conte de fades, sota la direcció de José Carlos Vidal Ramírez.

Aquest serà el primer dels concerts de setembre, ja que l’Agrupació Musical Los Silos de Burjassot oferirà, el diumenge dia 27, el seu tradicional Festival de Bandes Ciutat de Burjassot, amb grans sorpreses i amb un gran repertori interpretat amb la major de les passions.